Апхуэдэут дазэрыщыгугъари
«Спартак» (Мэзкуу) — «Спартак-Нал-шык» (Налшык) — 5:2 (1:1). Мэзкуу. «Открытие-Арена» стадион. Жэпуэгъуэм и 25-м. ЦIыху 16400-рэ еплъащ.
Судьяхэр: Волошин, Миневич (тIури Смоленск щыщщ), Гаврилин (Владимир).
«Спартак»: Максименкэ, Петкович, Кутепов, Боккетти (Джикие, 65), Комбаров, Мельгарехэ (Промес, 57), Пашалич, Глушаков, Давыдов (Попов, 78), Педро Рошэ, Луиз Адриану.
«Спартак-Налшык»: Щоджэн, Жылэ, Муслуев, Шахтиев, Абазэ, Миронов (Магомадов, 86), Медников (Ахриев, 62), Пащты, Каркаев (Мэшыкъуэ, 66), Гугуев, ЛIуп.
Топхэр дагъэкIащ: Медниковым, 19 (0:1). Пашалич, 30 (1:1). Мельгарехэ, 48 (2:1). Мельгарехэ, 52 (3:1). Гугуевым, 58 (3:2). Жылэм — езым и гъуэм, 81 (4:2). Кутеповым, 89 (5:2).
Дагъуэ къыхуащIащ: Медниковым, Комбаровым, Промес, Муслуевым.
«Спартак-Налшыкым» и футболист щIалэхэм я дежкIэ ар гъэунэхупIэт — абыхэм зыри яхэттэкъым Европэм щынэхъ дахэ-хэм ящыщ, дунейпсо чемпионатым и зэIущIэхэр етIанэгъэ щекIуэкIыну Мэзкуу и «Открытие-Арена» стадионым хуэдэхэм зэ- гуэр щыджэгуауэ. Пэжщ, абыхэм я за-къуэщ Урысей Федерацэм футболымкIэ и етIуанэ дивизионым щыщу къэралым и кубокыр зыIэрагъэхьэн папщIэ мы гъэм щIэзыдза зэхьэзэхуэм и финалым и 1/8-нэ Iыхьэм нэсыфар. Абы щыгъуэми мыбы ипэкIэ хэгъэщIа хъуат хуабжьу тхыдэ къулей зиIэ Мэзкуу и «Динамо»-р.
Зыщыгъэгъупщэн хуейтэкъым налшыкдэсхэм къапэщIэтыр мы гъэм къэралым и чемпион хъуа, Европэм и Чемпионхэм я лигэм иджыпсту ехъулIэныгъэкIэ хэт Мэзкуу и «Спартак»-р зэрыарар. Абы щызэхуэшэсащ дуней псом и щIыпIэ куэдым къраша футболист, тренер лъэщ дыдэхэр. Урысейм и чемпионхэм я пашэ, Италием щыщ Каррерэ Массимэ Мэзкуу и «Спартак»-м и тренер нэхъыщхьэу мыр 50-нэ зэIущIэу зэрыщытри Iуэхум къыхыхьэжат икIи абы жиIащ и футболист нэхъыфI дыдэхэр «Спартак-Налшыкым» зэрыпэщIигъэувэнур. Ягъэшынэну къызыщыхъуа ди командэм и тренер нэхъыщхьэ Трубицин Сергей къыхигъэщащ чемпионхэм щаIущIэну зэманым и щIалэхэр кIэзызу зэрыпэмыплъэр икIи я къарурэ зэфIэкIрэ емыблэжу утыку зэритынур.
АрщхьэкIэ, ипэжыпIэкIэ убгъэдыхьэмэ, къэралым щынэхъ лъэщ дыдэ командэмрэ етIуанэ дивизионым и гупхэм ящыщ зым епщыкIузанэ увыпIэр щызыIыгъымрэ щIылъэмрэ уафэмрэ зэрызэпэжыжьэм хуэдиз я зэхуакут. Мэзкудэсхэм я Iэзагъым налшыкдэсхэм пэщIагъэувэфынур я псэемыблэжагърат. КъищынэмыщIауэ, ди щIалэхэм Iэмал гъуэзэджэ ягъуэтат нэхъ командэ лъэрызехьэхэм гу зылърагъэтэну, я бынхэм, абыхэм я быныжхэм зи гугъу хуащIыжыну зэIущIэ телъыджэм хэтыну.
«Спартак-Налшыкымрэ» Мэзкуу и «Спартак»-мрэ нэхъапэм зэрызэIущIахэм къарикIуахэм уахэплъэжмэ, дызыгъэгушхуэн хэлътэкъым. Къэралым и чемпионатым ахэр 12-рэ щызэдэджэгуати, 4-м зэрытегъэкIуатэкъым, адрей 8-м мэзкудэсхэр нэхъыфIат. АрщхьэкIэ кубокым мыхэр зэи щызэхуэзатэкъым — абы и тхыдэмрэ екIуэкIыкIэмрэ нэгъуэщIщ.
Зэрыхуагъэфэщауэ, хэгъэрейхэм хуаб-жьу жыджэру къыщIадзащ икIи псынщIэу бжыгъэр къызэIуахыу я хьэрхуэрэгъухэм я гур ирахыну хущIэкъуащ. Налшыкдэсхэр абы хуэхьэзырт икIи мэзкуудэсхэр я гъуэм пэжыжьэу къызэтрагъэувыIэрт. Нэрылъагъут ди щIалэхэм я къару псори джэгум халъхьэну зэрыхущIэкъур икIи зэрызыщымысхьыжыр.
И ебгъэрыкIуэныгъэхэм зыри къызэримыкIыр щилъагъум, чемпионыр мащIэу сэбырыжащ. «Спартак-Налшыкым» ар напIэзыпIэм къигъэсэбэпащ. Пащты Руслан угловой къыхита иужькIэ Гугуев Магомед топыр Медниковым Iэригъэхьэжри, иужьым ар щхьэкIэ гъуэм дигъэкIащ.
Мэзкуу и «Спартак»-м и футболистхэмрэ абыхэм къадэщIхэмрэ, къэхъуар яхузэмыгъэзахуэу, я щхьэр фIаубыдыкIыжащ — етIуанэ дивизионым къикIам къэралым и чемпионыр хегъащIэ! Ар дауэ?!
Дакъикъэ пщыкIузкIэ «Спартак-Налшыкыр» зэIущIэм япэ щитащ. И джэгукIэкIи и зыIыгъыкIэкIи ар и хьэрхуэрэгъум зыкIи къыпикIуэтыртэкъым. Бжыгъэр зэхуэдэ зэрыхъужари ди щIалэхэм я зэраныжщ: Луис Адриано къызэуэу Щоджэн Борис къызригъэгъэза топыр, и къару къызэрихь- кIэ Iуихун ипIэкIэ, ди гъуащхьэхъумэхэм ящыщ зым къигъэIурыщIэну яужь ихьащ икIи къыIэщIэкIри Пашалич Iэрыхьащ. Гъуэр хигъэщIэну абы зыри зэран къыхуэхъужакъым.
Дапхуэдизу гугъу зрагъэхьами, мэзкуудэсхэм нэхъыбэ яхузэфIэкIакъым джэгум и япэ Iыхьэм. Уеблэмэ налшыкдэсхэр щынэхъыфIар нэхъыбэрэщ. Репортажыр эфир занщIэкIэ «Матч ТВ»-м щезыгъэкIуэкI комментаторым ди щIалэхэм тхъупсыр къаригъэжэхырт икIи къыгурыIуэртэкъым ахэр етIуанэ дивизионым щыхэтым и щхьэусыгъуэр.
Загъэпсэхуну икIа иужькIэ Мэзкуу и «Спартак»-м и тренер нэхъыщхьэ Карре-рэ Массимэ и гъэсэнхэм псалъэмакъ гуащIэ зэрыдригъэкIуэкIам шэч хэлъкъым. Ар пщIэншэ хъуакъым. Джэгун ирагъэжьэжри дакъикъибл дэкIауэ арат къэралым и чемпионыр 3:1-уэ япэ щищам. Парагвайм къикIа Мельгарехэщ тIэуми къыхэжаныкIар.
Iуэхум апхуэдэу зэрызигъэзам налшыкдэсхэм я гур ирихакъым. Мыгувэу бжы- гъэр 3:2-у хъуащ — ЛIуп Ислъам кърита топыр Гугуев Магомед хэгъэрейхэм яхудигъэкIащ. Аргуэрыжьти, джэгум кърикIуэнур зэIумыбзу къэнэжащ.
ЗэIущIэр иухыным дакъикъипщI иIэжущ мэзкуудэсхэм я гур щызэгъар. «Спартак»-м и ебгъэрыкIуэныгъэ лъэщхэм ящыщ зыр къыщызэпиудым, джэгур фIы дыдэу езыгъэкIуэкIа ди гъуащхьэхъумэ щIалэ Жылэ Ислъам топыр и гъуэм дигъэкIыжащ, ар щыIуихум зы мэскъалкIэ щыуэри. Мыгувэу кIэух бжыгъэр 5:2-м нэсащ. АрщхьэкIэ ар уи щхьэр щIепхьэхын Iуэхугъуэкъым. Урысей Федерацэм и чемпионым щыпэщIэтым «Спартак-Налшыкым» и футболистхэмрэ тренерхэмрэ зыкъагъэлъэгъуащ къэкIуэну дахэ зиIэ гупу. Абы хэтхэм ебэкIырт ди щIыпIэм къыщалъхуа икIи зы- щызыгъэса щIалэщIэхэр. Аращ дазэрыщыгугъари, «Афэрым!» яжыдоIэ.
Адрей зэIущIэхэм я гугъу пщIымэ, къыхэгъэщыпхъэщ Биджиев Хьэсэнбий тре- нер нэхъыщхьэу иджыблагъэ здэкIуа «Авангард»-р финалым и 1/4-нэ Iыхьэм зэрынэсар. Къэбэрдей-Балъкъэрым футболым щыдихьэххэм фIы дыдэу яцIыхухэу Гъурф Азэмэт, Аппаев Хъызыр, Дашаев Аслъэн, Войнов Денис, Болэ Руслан сымэ зыхэт Курск и командэр, мазэ ипэкIэ хигъэщIа къэралым и вице-чемпион ЦСКА-м къыкIэлъыкIуэу, Тамбов къалэми хэгъэ-рейхэм щефIэкIащ. КъищынэмыщIауэ, Урысей Федерацэм и кубокым адэкIэ щIэбэнынущ Мырзэ Резиуанрэ Абазэ Русланрэ зыхэт Ленинград областым и «Тос-но»-ри.
Иджы фыщыдгъэгъуэзэнщ вэсэмахуэ зэхэта зэIущIэхэм къарикIуа бжыгъэхэм: «СКА-Хабаровск» (Хабаровск) — «Динамо» (Санкт-Петербург) — 2:0, «Тамбов» (Тамбов) — «Авангард» (Курск) — 0:2, «Шинник» (Ярославль) — «Олимпиец» (Новгород Ищхъэрэ) — 4:0, «Ростов» (Дон Iус Ростов) — «Амкар» (Пермь) — 1:1 (пенальтикIэ — 9:10), «Луч-Энергия» (Владивосток) — «Енисей» (Красноярск) — 2:1, «Рубин» (Къэзан) — «Крылья Советов» (Самарэ) — 0:2, «Тосно» (Ленинград область) — «Томь» (Томск) — 0:0 (пенальтикIэ — 6:5).
ТекIуахэр финалым и 1/4-нэ Iыхьэм кIуащи, адэкIэ кубокым щIэбэнынущ.
Жыласэ Заурбэч.
